انتخابات: ځوانان د اوباما په بریالیتوب کې لویه برخه لري
اوس سیاسي څېړونکي د شنبې په ورځ په جنوبي کارولینا کې د سناتور بارک اوباما په بریالیتوب سره د لمړنیو انتخاباتو په نتایجو غور کوي او دا م
داسې ښکاري چې په راتلونکو انتخاباتو کې ځوانان غوڅ نقش ولري. سناتور بارک اوباما او دده پلویان د جنوبي کارولینا په لاس ته راوړنې سره غواړي د راتلونکو لمړنیو انتخاباتو لپاره خپله ستراتیژي وټاکي. د جنوبي کارولینا قضیه له څو لحاظه خاصه وه. په دې انتخاباتو کې افریقايي الاصله امریکایانو مهم رول ادا کړ. دوی په دې ایالت کې تقریباً د رایه ورکونکو نیمايي شمیرجوړوي. خو د سپین پوستو د څلورمې برخې د رایو وړل پخپله وښودل چې اوباما کولی شي د نورو نژادو نه هم پلویان ځان ته جلب کړي خصوصاً د امریکا په جنوب کې چې پخوا هلته نژادي توپیر ډیر زیات تر سترگو کیده. اوباما د ا خبره په کلکه رده کړه چې دده مبارزې صرف په نژادي تفاوتونو او نورو ویشونکو خبرو بنا دي. اوباما وايي: دا انتخابات د پخواني په ضد د راتلونکې په مقصد تر سره کیږي. د ده دا خبرې دا په ډاگه کوي چې اوباما ځان د راتلکونکي اتل په حیث پېژني او د ده مخالفه سناتوره کلنتن او میړه یې بل کلنتن د پخواني زمانې خلک دي چې ځوان نسل غواړي هغوی هیر کړي. اوباما د هغو سپینو ځوانانو چې عمرونه یې د اتلس او ٢٩ کلونو تر منځ دي نیمايي رایې وگټلې. دی همدارنگه د منځني عاید لرونکو په منځ کې چې عالي تحصیلات لري ښه وبرېښید. د اوباما د جنوبي کارولینا د انتخاباتي مبارزو ویانده اما یا سمت وايي هغه ځوانان چې د اوباما ملگرتیا کوي هغوی نژادي او جنسي سیاست ردوي او گوندي دریځ نه مني. امایا سمت وايي: زما په نظر دوی یواځې په دې فکر دي چې دغه ملک سره یو موټی کړي. دوی په گوندي اړیکو دومره متعهد نه دي او دوی لکه چې د زړو کار دی، خپل مخالف کس نه بلا نه جوړوي. دوی غواړي خپلواکه واوسي. د رایه ورکونکو یوه طبقه چې د اوباما پیغام ته ځواب نه دی ویلی هغه لاتین الاصله امریکایان دي. په نوادا کې چیرته چې د دوی شمیر ډیردی، هیلري ته یې رایه وکړه. د امریکا په جنوبي ایالتونو کې لاتیني الاصله امریکایان دومره نه اوسیږي. مارو گونزالس چې په اصل کې د پورتریکو نه دی، جنوبي کارولینا ته راغلې تر څو د اوباما په انتخاباتي مبارزو کې مرسته وکړي. هغه وايي لاتین الاصله امریکا یانو ځکه هلري ته رایه ورکړه چې دوی د هغې د میړه د کارنامو نه متاثر دي. گونزالس وايي: ډیر شمیر لاتین الاصله امریکایان په ١٩٩٠ کلونو کې د کلنتن کارونه په یادوي او دده په وخت کې کاري فرصتونه او اقتصادي پرمختگ ؤ. نو ځکه دوی اوس د هغه د میرمن ملگرتیا کوي. زما په خیال ددوی ډیر شمیر د اوباما په هکله څه نه پوهېږي. نو زما هیله داده چې کله دوی د اوباما په هکله پوه شي نو دوی به رښتیانی انتخاب وکړي. گونزالس وايي چې دا او نور ځوان هسپانویان د اوباما ملاتړي دي ځکه دوی د ده په وجود کې خپل راتلونکی گوري او د نورو نه هم غواړی چې دا کار وکړي.